ማኅበረ ቅዱሳን÷ በከፍተኛ ትምህርት ተቋማት ተማሪዎች ላይ በማተኮር የተማረው ትውልድ ሃይማኖቱን የሚወድ፣ ግብረ ገብነት ያለው፣ ሀገሩንና ቤተ ክርስቲያኑን በዕውቀቱ፣ በሞያውና በገንዘቡ የሚያገለግል ብቁ ዜጋ ይኾን ዘንድ በቅዱስ ሲኖዶስ ጸድቆ በተሰጠው መተዳደርያ ደንብ መሠረት በመሥራት ላይ እንዳለ ይታወቃል፡፡ ሆኖም ማኅበሩ መዋቅራዊ ስፋቱን በመጠቀም ተከታዮቹን በ1997 ዓ.ም ሃገራዊ ምርጫ ላይ ተጠቅሞ ለገዥው ፓርቲ ሽንፈት ምክንያት ሆኗል በሚል መሰረተ ቢስ ውንጀላ ፓርቲውን ከማኅበሩ ለማጋጨት የሚፈልጉ ሰዎች ሥራዎቻቸው ይዘውት የሚመጡት ዳፋ ከግምት ውስጥ በማስገባ ቆም ብለው ሊያስቡ ይገባቸዋል፡፡ መንግሥት የቆመበትን ቦታ በማስተዋል ችግሩን ለአንዴና ለመጨረሻ ጊዜ ለመቅረፍ ያመቸው ዘንድ ከሚመለከታቸው አካላት ጋር ግልጽ የሆነ መረጃን ያማከለ ውይይት ያደርግ ዘንድ መልዕክታችን ነው፡፡
